Какви са извънредните мерки в България във връзка с коронавируса ? Вижте с какви препоръки излязоха от Оперативния щаб след двата нови случая на заразени в страната По повод нововъзникналата ситуация в България след новите два случая на заразени с коронавирус в София от Националния оперативен щаб излязоха с препоръки за извънредни мерки в страната . На брифинг в Министерски съвет генерал - майор Венцислав Мутафчийски , началник на Военномедицинската академия и председател на Националния оперативен щаб изброи препоръките за областите с и без потвърдени случаи на зараза . " Оставяме възможност на местните здравни власти и на областните управи да вземат някои по - твърди или по - меки решения , но да спазват основната философия на препоръчаните мерки " , каза Мутафчийски . В области без потвърдени случаи на коронавирус COVID - 19 Учебни занятия и занимания в детските заведения Те се провеждат при засилени хигиенно - епидемиологични мерки , а именно – трикратна дезинфекция в рамките на работния ден , периодично проветряване на помещенията , осигуряване на възможности за дезинфекция и миене на ръцете . В първия учебен час да се провежда петминутен инструктаж за спазване на лична хигиена , съобразно всички инструкции на здравното министерство и СЗО . Учениците , децата и персоналът с грипоподобна симптоматика следва да бъдат освобождавани или незабавно насочвани за консултация с личен лекар . Персоналът в учебните заведения трябва да бъде особено бдителен към лица , които имат прояви на някакъв вид заболяване . Културни и масови прояви на закрито Присъствието трябва да се ограничи на до 250 души , като се осигури минимално разстояние от 1 метър между присъстващите . Повечето европейски страни вече прилагат такива практики . Присъстващите в кина , театри и други публични места да бъдат поставени през едно свободно седящо място . Трябва да се определи време за дезинфекция на помещенията след всяка прожекция или представление . Това означава , че ще последва разреждане на прожекциите , защото изисква технологично време , посочи Мутафчийски . На други публични места на закрито се осъществява проветряване на помещенията и дезинфекция три пъти дневно минимум по 15 минути . Има разписани правила за това . Провеждането на спортни мероприятия на закрито трябва да се ограничи на до 250 души , като се осигури минимално разстояние от 1 метър между присъстващите или те да бъдат поставени през едно свободно седящо място . При международни спортни прояви участници от страни , определени като рискови , да са преминали 14 - дневна изолация на територията на Р България . Става въпрос за квалификационни състезания , които са в програмата на Олимпиадата през 2020 . Има отбори от рискови страни , които трябва да пристигнат в България , уточни Мутафчийски . Това са Южна Корея , Италия и Иран . В области с потвърдени случаи на коронавирус ( Плевен , Габрово и София ) Учебни занятия и занимания в детските заведения Учебните занимания не се отменят . Отменянето на занятия в учебни заведения , както и посещенията в детски градини и ясли да се прилага в конкретни заведения , съобразени с констатирани случаи на коронавирус и интензитета на разпространение . При констатиране на потвърдени случаи в детско или учебно заведение трябва да се преустановят учебните занятия и посещения за 14 - дневен срок . Ученик , чието семейство е отчетено като контактно , не може да посещава учебното заведение . При доказване на учител , заразен с коронавирус , практиката в повечето европейски държави е затваряне на цялото учебно заведение за 14 - дневен срок . Да не се допускат в детски и учебни заведения деца , ученици , учители и помощен персонал с грипоподобна симптоматика . Забранява се провеждането на масови мероприятия , бели и зелени училища и екскурзии . Домове за социални услуги и възрастни хора Забранява се посещението на външни лица в домовете за социални услуги , домовете за възрастни хора и др . Възрастните хора са най - чувствителната група , при която има най - голям риск от смъртност . Такъв проблем в момента има в Канада , където има заразен цял дом за възрастни хора . Научни прояви Да се отменят конгреси , конференции и други научни прояви . Това не е екзотична мярка и беше една от първите , които научните среди по света си самоналожиха , без да чакат препоръки от правителства и СЗО . Културни мероприятия На този етап смятаме , че могат да се препоръчат всички мерки , които важат за незаразените области . В зависимост от интензитета на огнищата в дадените области , местните управи имат право да наложат и по - твърди мерки спрямо препоръчаните за областите без установени случаи . С наложените ограничения ще отпаднат и ще се променят доста мероприятия . Друг е въпросът за личната отговорност на хората , които сами ще решат дали да посетят съответната проява . Спортни мероприятия Провеждането на спортни мероприятия се преустановява . При невъзможност за отлагане или препланиране , спортните прояви се провеждат без публика . Това касае предимно международни квалификационни срещи . Придвижване Ограничаване на придвижвания само по трудови и служебни причини , неотложност или здравословни причини . Това не значи блокиране на градовете , спиране на производството , икономиката , работата на администрацията , а избягване на излишните разходки в града .